C 313/9

Cseh nemzeti eljárás a korlátozott légiközlekedési jogok elosztására

(EGT vonatkozású szöveg)

(2006/C 313/04)

A tagállamok és harmadik országok közötti légiközlekedési szolgáltatásokra vonatkozó megállapodások tárgyalásáról és végrehajtásáról szóló 847/2004/EK rendelet 6. cikkével összhangban az Európai Bizottság közzéteszi a következő nemzeti eljárást az erre jogosult azon közösségi légiközlekedési fuvarozók számára, akiket harmadik országokkal kötött légiközlekedési megállapodások korlátoznak.

Légiközlekedési jogok közösségi légifuvarozónak történő odaítélési eljárása harmadik országokra vonatkozóan

A Cseh Köztársaságban a közlekedési jogokkal kapcsolatos döntéshozatal a Közlekedési Minisztérium kizárólagos hatáskörébe tartozik. A Polgári Légiközlekedési Osztály az igazgatási eljárásokra vonatkozó általános szabályok (különösen a közigazgatásról szóló 500/2004. sz. törvény) szerint jár el, valamint figyelembe veszi a polgári légiközlekedésről, valamint az egyéni vállalkozásokról szóló 455/1991. sz. törvény módosításáról szóló, módosított 49/1997. törvényben meghatározott különleges eltéréseket (vö. 70a–70d. cikk).

A Közlekedésügyi Minisztérium írásos kérelem alapján dönt a forgalmi jogok odaítéléséről a légifuvarozók számára. A forgalmi jogok odaítélésére vonatkozó kérelmeket cseh vagy angol nyelven az alábbi címre kell benyújtani:

„70a. cikk

Forgalmi jogok odaítélése

(1) A Közlekedésügyi Minisztérium írásos kérelem alapján dönt az forgalmi jogok odaítéléséről a légifuvarozók számára.

(2) A forgalmi jogok iránti kérelem benyújtásának követelményeit, valamint a kérelemhez csatolandó okiratok listáját a végrehajtó rendelkezések állapítják meg.

70b. cikk

(1) A Közlekedésügyi Minisztérium a hivatalos hirdetőtábláján, és egyúttal a távoli hozzáférést biztosító módon is közzéteszi a forgalmi jogok iránti első kérelem kézhezvételére vonatkozó információt a kézhezvételt követő 7 napon belül. A további légifuvarozók ugyanazon ügyben a forgalmi jogok iránti kérelmüket az első kérelem benyújtására vonatkozó információ közzétételét követő 21 napon belül nyújthatják be. A későn benyújtott kérelmeket nem veszik figyelembe. A Közlekedésügyi Minisztérium a hivatalos hirdetőtábláján, és egyúttal a távoli hozzáférést biztosító módon is közzéteszi a további légifuvarozók forgalmi jogok iránti kérelmei kézhezvételére vonatkozó információt a kézhezvételüket követő 7 napon belül.

(2) Az (1) bekezdésnek megfelelően benyújtott kérelmek ügyében a Közlekedésügyi Minisztérium közös eljárás keretében határoz.

(3) A forgalmi jogok odaítélése ügyében zajló eljárások során az ügyirathoz való hozzáférésre csak az (1) bekezdés szerinti kérelmek benyújtási határidejének lejárta után nyílik lehetőség.

70c. cikk

(1) A Közlekedésügyi Minisztérium a forgalmi jogok odaítélése során a következőket veszi figyelembe:

a) a felkínált légi járatok típusa és színvonala;

b) a felkínált légi járatok gyakorisága és kapacitása;

c) a légi járat indításának feltételezett dátuma és működtetésének feltételezett időtartama;

d) a felkínált légi járathoz való hozzáférhetőség a felhasználók számára;

e) a javasolt viteldíjak;

f) a fuvarozási teljesítmény biztosítása, ideértve a már meglévő járatokba való bekapcsolódást, illetve a hozzájuk való csatlakozást.

(2) A forgalmi jogok iránti kérelmek ügyében a Közlekedésügyi Minisztérium az első kérelem kézhezvételét követő 60 napon belül határoz.

(3) A forgalmi jogok odaítéléséről szóló határozat 10 évig hatályos.

(4) A Közlekedésügyi Minisztérium a forgalmi jogok odaítéléséről szóló határozatát közzéteszi a hivatalos hirdetőtábláján, és egyúttal olyan módon is, amely lehetővé teszi a távoli hozzáférést.

(5) A légi fuvarozó az odaítélt forgalmi jogokat nem ruházhatja át más személyre.

(6) Abban az esetben, ha más állam illetékes hatósága a légi fuvarozónak egy bizonyos légi útvonalon közlekedő légi járata esetében a működési jogot nem ítéli oda, illetve tőle azt visszavonja, a légi fuvarozó erről köteles írásban tájékoztatni a Közlekedésügyi Minisztériumot.

70d. cikk

A fogalmi jogok visszavonása

A Közlekedésügyi Minisztérium visszavonja a forgalmi jogokat, amennyiben:

a) a légi fuvarozó nem kezdi meg az adott légijárat működtetését a forgalmi jogok odaítéléséről szóló határozat hatályba lépését követő 6 hónapon belül;

b) a légi fuvarozó 12 egymást követő naptári hónapnál tovább tartó időszakban nem él az odaítélt forgalmi jogokkal;

c) más állam illetékes hatósága az érintett működési engedélyt a légi fuvarozónak nem ítéli oda, illetve tőle azt visszavonja;